Up-136/97
Natisni
Opravilna št.:
Up-136/97
Datum odločitve:
26. 11. 1997
ECLI:
ECLI:SI:USRS:1997:Up.136.97
Akt:
Ustavna pritožba E. S. in K. F. zoper sklep Višjega sodišča v Ljubljani št. II Cp 191/97 z dne 19.2.1997 v zvezi s sklepom Okrajnega sodišča v Domžalah št. P 320/90 z dne 10.12.1996
Izrek:
Ustavna pritožba E. S. in K. F. zoper sklep Višjega sodišča v Ljubljani v zvezi s sklepom Okrajnega sodišča v Domžalah se zavrže.
Evidenčni stavek:
Ustavno sodišče zavrže ustavno pritožbe, če pritožnik predhodno ni izčrpal vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o pravdnem postopku (ZPP), 400. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
30. 4. 1997
Vrsta odločitve:
sklep
Vrsta rešitve:
zavrženje
Dokument:
US18637
Up-136/97
26.11.1997
S K L E P
Ustavno sodišče je v postopku za preizkus ustavne pritožbe E. S. iz D. in K. F. iz C., ki ju zastopa M. L., odvetnik v D. na seji senata dne 26. novembra 1997
s k l e n i l o :
Ustavna pritožba E. S. in K. F. zoper sklep Višjega sodišča v Ljubljani št. II Cp 191/97 z dne 19.2.1997 v zvezi s sklepom Okrajnega sodišča v Domžalah št. P 320/90 z dne 10.12.1996 se zavrže.
O b r a z l o ž i t e v :
1. Z izpodbijanim sklepom je višje sodišče potrdilo sklep sodišča prve stopnje, da se revizija pritožnikov (v pravdnem postopku tožnikov) zavrže kot nedovoljena, ker ni bil izpolnjen pogoj zahtevane višine vrednosti spornega predmeta.
2. V ustavni pritožbi pritožnika oporekata zakonitosti navedenih sklepov in navajata, da sta v času pravdnega postopka prilagodila vrednost spornega predmeta, tako da je bil izpolnjen zakoniti pogoj za dopustnost revizije. Obenem tudi oporekata vsebinski zakonitosti predhodno izdanih sodnih odločb v sporu zaradi lastništva in uveljavljanja nujnega deleža ter zatrjujeta kršitev pravice do dedovanja po 33. členu Ustave.
3. Pritožnika sta v postopku predlagala tudi izločitev sodnika Ustavnega sodišča dr. L. U., ker je v postopku, v katerem je bil izdan izpodbijani sklep, nastopal kot priča. Ustavno sodišče je predlogu na seji dne 29. oktobra 1997 ugodilo.
4. Ustavna pritožba ni dopustna.
5. V skladu s prvim odstavkom 51. člena Zakona o Ustavnem sodišču (Uradni list RS št. 15/94 - v nadaljevanju: ZUstS) je ustavno pritožbo praviloma dopustno vložiti šele po izčrpanju vseh pravnih sredstev. Pritožnika izpodbijata sklep o zavrženju revizije, ki ga je po pritožbi zoper sklep sodišča prve stopnje izdalo višje sodišče. V skladu s tretjim odstavkom 400. člena Zakona o pravdnem postopku pa je zoper sklep, s katerim je sodišče druge stopnje potrdilo sklep sodišča prve stopnje, da se revizija zavrže, vedno dopustna revizija. Pritožnika pa nista izkazala, da bi zoper sklep sodišča druge stopnje o zavrženju revizije vložila revizijo in torej nista izčrpala vseh pravnih sredstev, ki so jima na voljo v pravdnem postopku. Zato je njuna ustavna pritožba nedopustna in jo je potrebno zavreči.
6. Ustavno sodišče je ta sklep sprejelo na podlagi druge alinee 1. odstavka 55. člena Zakona o Ustavnem sodišču v senatu v sestavi: predsednik senata mag. Janez Snoj ter sodnika Franc Testen in dr. Tone Jerovšek.
Predsednik senata
mag. Janez Snoj